b'\n_START_ARTICLE_\nFjellseter-aff\xc3\xa6ren\n_START_PARAGRAPH_\nFjellseter-aff\xc3\xa6ren eller Fjelds\xc3\xa6ter-aff\xc3\xa6ren er ettertidens betegnelse p\xc3\xa5 et sammenst\xc3\xb8t mellom streikende og streikebrytere p\xc3\xa5 Fjellseter utenfor Trondheim i 1924._NEWLINE_Under de bitre streikekampene og lockouten var streikebryterne forhatt blant mange, og kampen mot streikebryteriet gikk noen ganger p\xc3\xa5 nevene l\xc3\xb8s. P\xc3\xa5 Fjellseter tok streikende arbeidere seg inn p\xc3\xa5 en fest streikebryterne pr\xc3\xb8vde \xc3\xa5 avvikle. Det endte med h\xc3\xa5ndgemeng og politiuttrykning._NEWLINE_Etter sammenst\xc3\xb8tet ble det reist tiltale mot flere av de involverte. To av de mest sentrale var Gottfred Gerhardsen og Hjalmar Dyrendahl. Gerhardsen var formann i byens samorganisasjon, og h\xc3\xb8rte politisk hjemme i NKP. Dyrendahl var AP-mann._NEWLINE_Begge ble d\xc3\xb8mt til ett \xc3\xa5rs fengsel og ti \xc3\xa5rs tap av statsborgerlige rettigheter. Dyrendahl som arbeidet i Posten mistet jobben._NEWLINE_Da dommene ble kjent i januar 1925 var reaksjonene sterke i Trondheim: Samorganisasjonen, DNA og NKP gikk sammen om \xc3\xa5 organisere protester. Trondheimsarbeiderne streiket, i en dags aksjon som n\xc3\xa6rmet seg generalstreik. Det var demonstrasjonstog og taler av APs Martin Tranm\xc3\xa6l og NKPs Sverre St\xc3\xb8stad._NEWLINE_AP-ungdommen viste senere sin forakt for hele dommen da de valgte Dyrendahl til ny formann i Venstrekommunistisk Ungdomsfylking mens han sonet sin fengselsstraff. VKU-landsm\xc3\xb8tet fulgte opp valget ved \xc3\xa5 sende ham en varm hilsen i fengselet. B\xc3\xa5de Dyrendahl og Gerhardsen fikk tilbake sine statsborgerlige rettigheter av arbeiderregjeringen i 1928.'